text: Forældre demonstrerer for flere pædagoger
  29 marts 2019 kl. 21.02
  En landsdækkende bevægelse af forældre kræver minimumsnormeringer i landets børnehaver og vuggestuer. Men ikke alle institutioner mener, at de har et problem.
  En dokumentar på Danmarks Radio om normeringer i vuggestuer og børnehaver har sat gang i en landsdækkende bevægelse af forældre, der kræver, at der sættes en minimumsnormering i institutionerne. De mener, der generelt er alt for få voksne til at passe børnene.
  Tina Hansen, initiativtager til demonstration, Bov: "Pædagogerne løber utroligt stærkt lige nu, og jeg synes ikke vi kan det være bekendt, og derfor synes jeg, en minimumsnormering i institutionerne er på sin plads."
  Forældrene arrangerer nu demonstrationer for fastsættelse af minimumsnormeringer lørdag den 6. april. De er især utrygge ved antallet af pædagoger i morgen- og eftermiddagstimerne, hvor der ofte er færre pædagoger på arbejde.
  De frygter, der kan ske ulykker, hvis pædagogerne har for mange børn at holde øje med.
  En af arrangørerne til en demonstration i Aabenraa næste lørdag er Tina Hansen fra Bov.
  - Pædagogerne løber utroligt stærkt lige nu, og jeg synes ikke, vi kan være det bekendt, og derfor synes jeg, en minimumsnormering i institutionerne er på sin plads, siger Tina Hansen.
  
  - Kvalitet er ikke kun antallet af medarbejdere
  Aabenraa Kommune er den kommune i TV SYDs sendeområde i 2017, som har færrest voksne per vuggestuebarn. En voksen til at passe fire børn. Til sammenligning er der kun 2,8 barn per voksen i Fredericia Kommune. 
  Men i Aabenraa mener de ikke, at man kan gøre kvaliteten op i antal medarbejdere alene. 
  - Kvalitet handler også om ledelse og uddannelse af medarbejdere, så vi er helt skarpe på, hvad vi byder børnene, siger dagligleder af den integrerede institution Børnehuset Fladhøj i Rødekro, Bodil Thye.
  Bodil Thye, dagligleder, Børnehuset Fladhøj, Rødekro: "Kvalitet handler også om ledelse og uddannelse af medarbejdere, så vi er helt skarpe på, hvad vi byder børnene."
  I Aabenraa Kommune erkender de, at de er lavt normeret, men formanden for Børne- og Uddannelsesudvalget Kirsten Nørgård Christensen, (V), mener også, at de pædagoger der er institutionerne i kommunen, generelt er bedre uddannet end i de andre kommuner.
  - Det er en politisk beslutning, at vi vil have uddannet personale i vores institutioner, - og det koster penge, siger Kirsten Nørgaard Christensen.
  Der er arrangeret demonstrationer i 44 byer over hele landet, som finder sted lørdag den 6. april.
  